আজ শুরু চ্যাম্পিয়ন্স ট্রফি, মুখোমুখি পাকিস্তান-নিউজিল্যান্ড

ওয়েব ডেস্ক: প্রতীক্ষার অবসান। আজ বুধবার ভারতীয় সময়ে দুপুর ২.৩০টেয় শুরু আইসিসি চ্যাম্পিয়ন্স ট্রফি (ICC Champions Trophy)। আট দলের ৫০ ওভারের টুর্নামেন্টের উদ্বোধনী ম্যাচে মুখোমুখি আয়োজক দেশ পাকিস্তান (Pakistan) এবং নিউজিল্যান্ড (New Zealand)। ভারত কাপ-যুদ্ধে নামবে আগামিকাল (২০ ফেব্রুয়ারি), প্রতিপক্ষ বাংলাদেশ। দুই দেশের বর্তমান রাজনৈতিক টানাপোড়েনের জেরে সেই ম্যাচ নিয়েও তুমুল উত্তেজনার সৃষ্টি হয়েছে।

এখন টি২০ ক্রিকেটের যুগ, সমস্ত আকর্ষণ কেড়ে নিয়েছে ক্ষুদ্রতম সংস্করণ। টেস্ট ক্রিকেট তার আভিজাত্য নিয়ে বেঁচে আছে। মাঝখান থেকে কমেছে ৫০ ওভারের গ্রহণযোগ্যতা। চ্যাম্পিয়ন্স ট্রফি নিয়ে কিন্তু প্রবল উত্তেজনার সৃষ্টি হয়েছে। তার একটা কারণ, আট বছর পর ফিরছে এই টুর্নামেন্ট। ২০১৭ সালের সেই সংস্করণে চ্যাম্পিয়ন হয়েছিল পাকিস্তান, ফাইনালে হারিয়ে দিয়েছিল ভারতকে।

আরও পড়ুন: চ্যাম্পিয়ন্স লিগ থেকে বিদায় মিলানের, শেষ ষোলোয় বায়ার্ন

চ্যাম্পিয়ন্স ট্রফির এ গ্রুপে রয়েছে ভারত, পাকিস্তান, বাংলাদেশ এবং নিউজিল্যান্ড। বি গ্রুপে রয়েছে অস্ট্রেলিয়া, ইংল্যান্ড, দক্ষিণ আফ্রিকা এবং আফগানিস্তান। দুই গ্রুপ থেকে সেরা দুটি করে দল সেমিফাইনালে উঠবে। বাকি খেলা পাকিস্তানে হলেও ভারতের সমস্ত ম্যাচ আয়োজিত হবে দুবাই ইন্টারন্যাশনাল ক্রিকেট স্টেডিয়ামে। ভারত যদি সেমিফাইনাল এবং ফাইনালে ওঠে, সেই ম্যাচও দুবাইয়েই খেলা হবে।

বহু প্রতীক্ষিত টুর্নামেন্টের আগের দিন করাচিতে (Karachi) সাংবাদিক বৈঠকে শান্ত এবং আত্মবিশ্বাসী দেখাল পাক অধিনায়ক মহম্মদ রিজওয়ানকে (Mohammad Rizwan)। আয়োজক দেশ হওয়া সত্ত্বেও পাকিস্তানকে কেউই খুব একটা নম্বর দিচ্ছেন না। সেই ব্যাপারটাই কি তাদের খোলা মনে খেলার পক্ষে সহায়ক হয়ে উঠবে? এই প্রশ্নে রিজওয়ান বললেন, “যদি সেভাবেই আমরা জিতি তাহলে আমাদের খাটো করেই দেখতে থাকুন।”